Búist er við metáhorfi á úrslitaleik Evrópumóts kvenna í fótbolta á morgun. Mörg met hafa þegar fallið á mótinu.
Mikill áhugi hefur verið á Evrópumótinu undanfarnar þrjár vikur. Áhorfendamet hafa verið slegin ítrekað og áhorfsmet í sjónvarpi sömuleiðis. 10 milljón Englendingar horfðu á undanúrslitaleik síns liðs þegar England lagði Svíþjóð 4-0. Það er met en fyrra metið var áhorfið á leik Englands og Spánar í 8-liða úrslitunum. Handan sundsins hefur áhuginn jafnvel verið enn meiri. Rúmar 12 milljónir Þjóðverja horfðu á sigur sinna kvenna gegn Frakklandi í undanúrslitum á miðvikudag. Búist er við að bæði met falli á morgun þegar úrslitaleikurinn fer fram. Alls hefur sjónvarpsáhorf á mótið verið rúmlega 50 prósent meira en þegar EM fór síðast fram fyrir fimm árum. Þá hafa áhorfendamet fallið á mótinu sömuleiðis. Rúmlega 70 þúsund áhorfendur mættu á setningarleik mótsins þegar England lagði Austurríki, og er það met. Uppselt er á úrslitaleikinn á morgun. Hann fer fram á Wembley-leikvanginum í Lundúnum og seldust allir 87 þúsund miðarnir snarlega. Úrslitaleikur Englands og Þýskalands er á morgun klukkan fjögur og er sýndur beint á RÚV.
Það er nóg um að vera á Englandi því hinn árlegi leikur um Góðgerðarskjöldinn í karlafótbolta fer fram í dag. Leikurinn markar upphafi að leiktíðinni í enska boltanum. Englandsmeistarar Chelsea mæta bikarmeisturum Liverpool en fastlega er búist við að þau tvö lið berjist um titilinn á Englandi á komandi vetri.
Arnór Atlason, fyrrum landsliðsmaður í handbolta, tekur við þjálfun danska úrvalsdeildarliðsins Team Tvis Holstebro. Samningurinn var kynntur í dag en hann tekur þó ekki gildi fyrr en sumarið 2023. Arnór hefur verið aðstoðarþjálfari Álaborgar frá því hann lagði skóna á hilluna fyrir fjórum árum og verður áfram næsta árið. Þá hefur hann líka þjálfað yngri landslið Danmerkur og stýrir 21 árs liði Dana.
Búist er við metáhorfi á úrslitaleik Evrópumóts kvenna í fótbolta á morgun.